《忆园梅十四韵》
明代·张宁

一从丘壑旷经巡，清赏依依感慨频。竹杖芒鞋孤旧约，石田茅屋误芳邻。

冥怀邂逅琴樽远，浪说调羹鼎鼐亲。喜有心期谐冷淡，耻因滋味较酸辛。

时逢杜老愁兼绝，诗许林逋句独新。东阁凭阑空有赋，西湖放鹤更何人。

影迷白玉堂边月，香尽罗浮岭外春。魂断素娥精欲落，梦回青鸟思无因。

繁华到处人长满，路径无媒草共湮。清白欲随天地老，孤高甘守雪霜贫。

窗前夜到疑珠箔，墙角风多怅玉尘。自是穷檐堪索笑，不胜羌笛解伤神。

家怜吴镇庵居好，画觉元章翰墨真。老我归来清赏在，乱山寒秀对閒身。

作者简介：张宁（1426—1496）字靖之，号方洲，一作芳洲，浙江海盐人，明朝中期大臣。景泰五年进士，授礼科给事中。丰采甚著，与岳正齐名，英宗尝称为“我张宁”云。成化中出知汀州，先教后刑，境内利病悉罢行之。后为大臣所忌，弃官归，公卿交荐，不起。能诗画、善书法，著有《方洲集》等。